Amisódaros

Amisódaros (Amisódaros) je v gréckej mytológii lýkijský kráľ.Homér, Iliada, 16,317-329.

Epický básnik Homér uvádza, že lýkijský kráľ Amisódaros bol otec Marida a Atymnia, ktorí bojovali v trójskej vojne pod velením  Sarpédóna, spojenca trójskeho kráľa Priama. V šestnástom speve Iliady urazený Achilleus odmietol bojovať a Patroklos si obliekol jeho výzbroj a takto odetý išiel do boja, aby zabránil trójskemu princovi Hektorovi zapáliť achájske lode. Trójania v domnení, že sa Achilleus vrátil do boja od lodí ustúpili, ale Patroklos neskôr pred Skajskou bránou zomrel rukou Hektora.

Tieto boje si vyžiadali aj životy chrabrých synov Amisódara, Atymnia a Marida. Obaja padli rukami synov pylského kráľa Nestora. Atymnia zabil kopijou Antilochos a Marida usmrtil Thrasymédes.

Podľa antického autora Plutarcha, Amisódaros pochádzajúci z lýkijskej kolónie Zelaia bol tiež pirát a Lýkovia ho volali Isaras. Jeho pirátsku loď na prove zdobil lev a na korme had. V posádke jeho lode bol aj najobávanejší krvilačný bojovník Chimarrhos, kvôli ktorému sa ľudia báli plaviť po mori a bývať v pobrežných mestách.Plutarchos, Moralia, De mulierum virtutibus, 9.

 Referencie a bibliografia 

Kategória:Postavy gréckej mytológie